JY LEES NOU ’n Valentynsdag-verrassing soos net ’n boer kan
9351 keer gelees
'n Videogreep van die video.
’n Valentynsdag-verrassing soos wat net ’n boer dit sou kon beplan, is wat mnr. Pieter du Plessis, wat met Angorabokke op Koutie-Sontana Boerdery naby Oudtshoorn in die Wes-Kaap boer, vir sy vrou Janicke gegee het.
Hy het haar gevra om op haar Facebookprofiel te gaan kyk om te sien wat haar Valentynsdaggeskenk is: “Dit was so oorspronklik en die bokkies het so mooi saamgewerk. Hy het my op Valentynsdag gevra om op Facebook te gaan en toe het hy my in die video ge-tag. Ek weet hy en Dennewil, een van ons werkers, het met die bakkie gery en die hartjie uitgeplot en toe ’n sak mielies in die vorm gestrooi.”
Die paartjie sal in Mei ses jaar getroud wees. Janicke vertel skertsend dat Pieter meen dié verrassing was oulik genoeg dat hy eers weer oor drie jaar ’n plan sal moet beraam om romanties te wees.